Ego Galterius dictus abbas ecclesie Sancti Benigni Divionis omnibus notum facio quod querela que vertebatur inter Cistercienses et priorem ac moniales de Lariaco super quadam vinea sita in Becys quam tenebat Arnaudus Faltrellus per manum domini Petri de Granceio et per manum Jacobi decani Divionis pacificata fuit in hunc modum. Siquidem tantum a Cisterciensibus actum est erga priorem et moniales de Lariaco quod ipsi pari assensu concesserunt et dimiserunt Cisterciensibus vineam illam imperpetuum possidendam et si quis aliquando de vinea illa Cistercienses in causam traheret prior et moniales ipsis inde ferre tenebuntur legittimam garentiam. In huius rei testimonium presentes litteras sigillo nostro sigillatas ipsis Cisterciensibus tradidi. Actum mense octobri anno Domini millesimo ducentesimo sexto.